Android TV

Android TV — Androidga asoslangan va Google tomonidan ishlab chiqilgan smart TV operatsion tizimi. Operatsion tizim televizorlar, saundbarlar, pristavkalar va raqamli media pleerlarda qoʻllanadi. Android TV Google TV`ning davomchisi boʻlib, ovozli qidiruv, turli media ilovalari va xizmatlari hamda Google Assistant, Google Cast va Knowledge Graph kabi soʻnggi Google texnologiyalari bilan integratsiyalangan foydalanuvchi interfeysiga ega.

Platforma 2014-yil iyun oyida ishlab chiqilgan boʻlib, birinchi marta oktyabr oyida Nexus Player`da taqdim etilgan. Platforma Sony, Panasonic, Philips, Sharp, Motorola, Nokia, Toshiba va TCL kabi kompaniyalar tomonidan smart TV vositachisi sifatida qabul qilingan.

Android TV mahsulotlari, bir qator IPTV televizor provayderlari tomonidan pristavkalar sifatida qabul qilingan. „Operator darajasi“ sertifikati operatorlarga Android TV platformasi asosida oʻzlarining shaxsiy qurilmalarini sotish va tarqatish imkonini beradi.

Tarixi 
Android TV birinchi marta 2014-yilning iyun oyida Google I/O koʻrgazmasida tijoriy jihatdan muvaffaqiyatsiz boʻlgan Google TV`ning davomchisi sifatida eʼlon qilingan edi. Baʼzi qatnashchilar platformaning dasturlash manbasi toʻplami ADT-1`ni olishdi. Maʼlumotlarga koʻra, ADT-1 Google tomonidan ishlab chiqarilishi bekor qilingan „Nexus TV“ ishga tushirish qurilmasiga asoslangan. Google 2014-yil oktabr oyida qurilmalar tadbirida Asus tomonidan ishlab chiqilgan Nexus Player`ning birinchi Android TV qurilmasini taqdim etdi.

ADT-2 dasturlash manbasi toʻplami Android TV 9.0 chiqarilishidan oldin chiqarilgan. Android TV 10 2019-yil 10-dekabrda ADT-3 dasturlash manbasi toʻplami bilan birga chiqarildi. Android TV 11 ADT-3 uchun 2020-yil 22-sentabrda chiqarildi, keyingi oylarda esa qurilmalar ishlab chiqaruvchi hamkorlar uchun chiqarilishi rejalashtirilgan edi.

2020-yil sentabr oyida maʼlumotlarni koʻrib chiqish va kashf qilish uchun moʻljallangan Google TV tajribasi 2021-yildan boshlab Android TV OS hamkorlarining televizorlarida taqdim etilishi eʼlon qilindi. 2021-yil fevral oyida Android TV asosiy ekraniga yangilanish kiritildi, ekran yuqori qismiga uchta yangi yorliq qoʻshildi: Bosh sahifa, Kashfiyot, Ilovalar. „Kashfiyot“ yorligʻi filmlar, seriallar va jonli koʻrsatuvlar uchun moslashtirilgan tavsiyalarni taqdim etadi.

2022-yil oxiriga rejalashtirilgan Android TV 12 2021-yil 30-noyabrda chiqarildi. Android TV 13 2022-yil 2-dekabrda ADT-3 dasturlash manbasi toʻplamidan foydalanadigan dasturchilar uchun chiqarildi.

Xususiyatlari

Kontent boʻyicha tavsiyalar 
2021-yil fevral oyidan boshlab yangilangan asosiy ekrandagi „Kashfiyot“ sahifasi filmlar, seriallar va jonli koʻrsatuvlar uchun moslashtirilgan tavsiyalarni taqdim etadi.

Oldingi Android TV bosh ekrani vertikal aylanuvchi, tavsiya etilgan kontent bilan toʻldirilgan „kontentni aniqlash“ maydonidan, keyin esa oʻrnatilgan ilovalardan media kontentini koʻrsatuvchi „Hozir tomosha qilish“ qatorlaridan foydalangan.

Xarid qilish 
2023-yil iyun oyida taqdim etilgan Android TV bosh ekranidagi „Doʻkon“ sahifasi tizimga kirgan foydalanuvchiga Android TV qurilmasida toʻgʻridan-toʻgʻri filmlarni sotib olish yoki ijaraga olish imkonini beradi. Yorliqda YouTube, boshqa Google TV va Android TV qurilmalari hamda Google TV mobil ilovasidan bir xil Google hisobi orqali qilingan xaridlarga kirish uchun „Kutubxona“ ham mavjud.

Ovoz boshqaruvi 
Android TV ovozli kiritish buyruqlarini qoʻllab-quvvatlaydi va foydalanuvchiga turli ilovalar va xizmatlar orqali mavjud kontentni izlash hamda oʻrnatilgan Google Assistant yordamida kontentni ijro etishni boshqarish imkonini beradi. Google Assistant yordamida foydalanuvchilar Aqlli uy qurilmalarini ham boshqarishlari mumkin

Manbalar

Tashqi havolalar 

2014-yilgi dasturlar
Android operatsion tizimi
Google dasturlari
Smart TV